### NN 81/2022 (13.7.2022.), Odluka o naknadi za razvoj na vodoopskrbnom području Općine Tisno

VODOVOD I ODVODNJA ŠIBENIK D.O.O.

1214

Na temelju članka 52. i 56. Zakona o financiranju vodnoga gospodarstva (»Narodne novine«, broj 153/09, 90/11, 56/13, 154/14, 119/15, 120/16, 127/17, 66/19) te članka 23. Zakona o vodnim uslugama (»Narodne novine«, broj 66/19), Skupština trgovačkog društva Vodovod i odvodnja Šibenik d.o.o., na sjednici održanoj 28. lipnja 2022. godine, donosi

ODLUKU

O NAKNADI ZA RAZVOJ NA VODOOPSKRBNOM PODRUČJU OPĆINE TISNO

Članak 1.

Ovom odlukom se na vodoopskrbnom području naselja Dazlina, Dubrava kod Tisna, Jezera i Tisno uvodi obveza plaćanja nak­nade za razvoj, njezina namjena, visina, obveznici plaćanja način obračuna i naplate, prava i obveze isporučitelja vodne usluge Vodovod i odvodnja d.o.o., Kralja Zvonimira 50, Šibenik (u daljnjem tekstu: Isporučitelj), te nadzor nad obračunom i naplatom naknade za razvoj.

Članak 2.

Obveznici plaćanja naknade za razvoj su svi korisnici usluga javne vodoopskrbe na području naselja Dazlina, Dubrava kod Tisna, Jezera i Tisno.

Osnovica naknade za razvoj je jedinica mjere isporučene vodne usluge odnosno jedan metar kubični isporučene vode (1 m3).

Naknada za razvoj iznosi za sve obveznike 2,00 kn/m3 isporučene vode.

Naknada za razvoj je javno davanje na koje se ne obračunava PDV prilikom prikupljanja tih sredstava od obveznika plaćanja naknade.

Naknada za razvoj se uplaćuje putem ispostavljenog računa za vodnu uslugu i iskazuje se kao zasebna stavka na računu te usluge. Račun za isporučenu vodnu uslugu ispostavlja Isporučitelj.

Naknada za razvoj je prihod Isporučitelja.

Način i rokovi uplate naknade za razvoj se određuje sukladno odluci o cijeni vodnih usluga koji donosi Isporučitelj.

Članak 3.

Prihodi od naknade za razvoj koriste se za financiranje izgradnje komunalnih vodnih građevina, odnosno za izgradnju komunalnih objekata i uređaja za vodoopskrbu sukladno Programu gradnje objekata i uređaja komunalne infrastrukture.

Izgradnja komunalnih vodnih objekata odnosno, izgradanja komunalnih objekata i uređaja za vodoopskrbu u smislu ove odluke između ostalog podrazumijeva rekonstrukciju postojećih i izgradnju novih vodovodnih mreža, kao i sanaciju (asfaltiranje, popločavanje i sl.) površine koje su prekopane u svrhu rekonstrukcije postojećih i izgradnje novih vodovodnih mreža na području naselja Dazlina, Dubrava kod Tisna, Jezera i Tisno.

Nadzor nad obračunom i naplatom naknade za razvoj obavlja Upravni odjel za financije i javne prihode Općine Tisno, na temelju dostavljenih izvješća iz ovog članka.

Članak 4.

Prikupljanje sredstava od naknade za razvoj obavlja Isporučitelj.

Prava i obveze Isporučitelja u smislu stavka 1. ovog članka su:

– Prikupljanje sredstava o naknadi za razvoj na posebnom računu Isporučitelja

– Vođenje evidencije o prikupljenim i utrošenim sredstvima naknada za razvoj

– Izrađivanje i dostavljanje pojedinačnog izvješća o prikupljenim i utrošenim sredstvima naknade za razvoj i

– Izrađivanje i dostavljene kvartalnih i godišnjih izvješća o obračunatim iznosima naknade za razvoj te o prikupljenim i utrošenim sredstvima od naknade za razvoj u naseljima Dazlina, Dubrava kod Tisna, Jezera i Tisno.

Članak 5.

Ova Odluka donosi se za razdoblje važenja plana gradnje komunalnih vodnih građevina.

Isporučitelj će ovu Odluku dostaviti Vijeću za vodne usluge u roku od pet dana od dana donošenja.

Članak 6.

Stupanjem na snagu ove Odluke prestaje se primjenjivati Odluka Općinskog vijeća Općine Tisno o naknadi za razvoj na vodoopskrbnom području Općine Tisno, klasa: 325-08/11-18.v/22, urbroj: 2182/05-01/11-18. V/22, od 5. prosinca 2011. godine i Odluka o izmjeni i dopuni Odluke o naknadi za razvoj na vodoopskrbnom području Općine Tisno, klasa: 325-08/14-08.V/26; urbroj: 2182/05-01/14-08. V/26, od 23. lipnja 2014. g.

Ova Odluka objavit će se u »Narodnim novinama«, a stupa na snagu osmoga dana od objave.

Broj: 1-4159-22/2022
 Šibenik, 28. lipnja 2022.

Predsjednik Skupštine
 Ante Galić, dipl. iur., v. r.